“THAI-ไทยสมายล์” พร้อมบินตรงรับคนไทยกลับประเทศ หากรัฐบาลจีนอนุมัติเปิดทาง
“THAI-ไทยสมายล์” พร้อมบินตรงรับคนไทยกลับประเทศ หากรัฐบาลจีนอนุมัติเปิดทาง
“THAI-ไทยสมายล์” พร้อมบินตรงรับคนไทยกลับประเทศ หากรัฐบาลจีนอนุมัติเปิดทาง
27 ม.ค. 2563

นายศักดิ์สยาม ชิดชอบ รมว.คมนาคม เปิดเผยว่า ขณะนี้กระทรวงคมนาคมได้เตรียมความพร้อมในการช่วยเหลือคนไทยที่อยู่ในประเทศจีนให้เดินทางกลับสู่ประเทศไทย ภายหลังเกิดสถานการณ์การแพร่ระบาดของไวรัสโคโรนาสายพันธุ์ใหม่ 2019 โดยได้เตรียมเครื่องบินของ บริษัท การบินไทย จำกัด (มหาชน) หรือ THAI และสายการบินไทยสมายล์ เพิ่มเติมจากเครื่องบิน C-130 ของกองทัพ เพื่อนำไปรับตัวคนไทยเดินทางกลับประเทศทันทีที่ได้รับการอนุญาตจากทางการจีน ซึ่งขณะนี้กระทรวงการต่างประเทศของไทยได้ประสานกับรัฐบาลจีนแล้ว
นอกจากนี้ ปลัดกระทรวงคมนาคม ได้ประสานกับปลัดกระทรวงสาธารณสุขในการจัดเตรียมทีมแพทย์ พยาบาล และอุปกรณ์ทางการแพทย์ เพื่อเดินทางไปกับเที่ยวบินที่จัดเตรียมไว้ด้วย
ทั้งนี้ รมว.คมนาคม กล่าวถึงมาตรการคัดกรองผู้โดยสารที่สนามบินว่า ได้มีการกำหนดจุดเข้า-ออกสนามบิน และคัดกรองผู้โดยสารทุกเที่ยวบินที่มาจีนก่อนเข้าประเทศไทย ซึ่งมีเครื่องมือในการตรวจวัดอุณหภูมิร่างกาย (เทอร์โมสแกน) และทีมเจ้าหน้าที่ตรวจอย่างเข้มข้น
อย่างไรก็ดี ประเทศไทยไม่ใช่ประเทศต้นทางของโรคระบาดดังกล่าว และมีการคัดกรองผู้โดยสารก่อนเข้าประเทศอยู่แล้ว นอกจากนี้ ภาครัฐมีการให้ความรู้ความเข้าใจกับประชาชนในการป้องกันตัวเอง และขอความร่วมมือจากประชาชนให้ปฏิบัติตัวตามคำแนะนำของกระทรวงสาธารณสุข โดยหากมีอาการที่เข้าข่ายหรือสงสัยว่าจะติดเชื้อไวรัสดังกล่าวให้รีบไปพบแพทย์ทันที